Pasiūlymas TARYBOS SPRENDIMAS kuriuo pratęsiamas 2010 m. birželio 7 d. Sprendimo 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo galiojimo laikotarpis /* COM/2012/0653 final - 2012/0311 (NLE) */





AIŠKINAMASIS MEMORANDUMAS 2010 m. birželio 7 d., pasibaigus konsultacijoms pagal AKR ir ES partnerystės susitarimo 96 straipsnį, Europos Sąjungos Taryba nusprendė dvylikai mėnesių imtis atitinkamų priemonių prieš Madagaskaro Respubliką (Sprendimas 2010/371/ES)[1]. 2011 m. gegužės 30 d. Tarybos sprendimu 2011/324/ES[2] šis sprendimas buvo pratęstas iki 2011 m. gruodžio 6 d., o 2011 m. gruodžio 5 d. Tarybos sprendimu 2011/808/ES[3] – iš dalies pakeistas ir pratęstas iki 2012 m. gruodžio 5 d. Tarp sprendimu 2010/371/ES priimtų ir sprendimu 2011/808/ES iš dalies pakeistų atitinkamų priemonių numatyta sustabdyti biudžeto paramos teikimą, o 10-ojo EPF nacionalinės orientacinės programos įgyvendinimą susieti su Madagaskaro įsipareigojimų, nurodytų prie Tarybos sprendimo 2011/808/ES pridėtame laikinajam prezidentui adresuotame rašte išdėstytoje įsipareigojimų struktūroje, vykdymu. Atitinkamos priemonės, dėl kurių Europos Komisija perėmė EPF nacionalinio įgaliojimus suteikiančio pareigūno funkcijas, nedaro poveikio nei dalyvavimui humanitarinėse operacijose, nei projektams, kuriais tiesiogiai remiami gyventojai. Šioje peržiūroje pirmiausia atsižvelgiama į politinius pokyčius, Madagaskarui per praėjusius metus įgyvendinant veiksmų planą. Šis veiksmų plano įgyvendinimas buvo netolygus: a) padaryta didelė pažanga rinkimų srityje (įsteigta nepriklausoma rinkimų komisija (CENIT), Madagaskaro institucijos ir tarptautinė bendruomenė patvirtino JT rinkimų vertinimo ataskaitą (rinkimų tvarkaraštį ir biudžetą) ir paskelbtos rinkimų datos (2013 m. gegužės 8 d. – pirmasis prezidento rinkimų turas, o 2013 m. liepos 3 d. – antrasis prezidento rinkimų turas ir parlamento rinkimai); b) Prezidento Rajoelina ir buvusio prezidento Ravalomanana pastangos pasiekti politinį susitarimą dėl jų dalyvavimo rinkimuose ir buvusio prezidento grįžimo į valdžią atsidūrė aklavietėje. Šie neišspręsti klausimai ir kiti klausimai, susiję su amnestijos bei nacionalinio susitaikymo priemonių įgyvendinimu, laikomi labai svarbiais užtikrinant politines sąlygas patikimiems rinkimams surengti bei jiems įvykti. Per šį laikotarpį Europos Sąjunga, laikydamasi 2011 m. rugsėjo 20 d. C. Ashton atstovo spaudai deklaracijos ir pirmiau minėto gruodžio 5 d. Tarybos sprendimo, toliau rėmė pereinamąjį laikotarpį su sąlygomis ir, jam tęsiantis, įgyvendino pagalbos gyventojams ir rinkimams priemones, numatytas pirmiau nurodytoje įsipareigojimų struktūroje. Atsižvelgiant į tai, kad veiksmų planas nebuvo visiškai įgyvendintas, reikia toliau taikyti galiojančias atitinkamas priemones, nekeičiant sąlygų ir abipusių ES ir Madagaskaro įsipareigojimų, kurie visiškai galioja tol, kol bus surengti patikimi rinkimai. Kadangi parlamento rinkimai ir antrasis prezidento rinkimų turas numatyti 2013 m. liepos 3 d. (praėjus beveik 7 mėnesiams po to, kai baigs galioti dabartinis sprendimas), atitinkamų priemonių taikymo trukmę pagrįstai galima pratęsti, kol Taryba nuspręs, kad įvyko patikimi rinkimai ir Madagaskare atkurta konstitucinė tvarka. Siekiant perduoti aiškią Sąjungos žinią, kuri paskatintų Madagaskaro institucijas ir visas planą pasirašiusias suinteresuotąsias šalis aktyviau jį įgyvendinti ir nedelsiant įveikti politines kliūtis, kurios kelia pavojų pereinamajam laikotarpiui, siūloma laikinajam prezidentui išsiųsti raštą, kuriuo jam būtų pranešta apie šį sprendimą. Priimtinas sprendimas galės būti bet kuriuo metu peržiūrėtas, kad jį būtų galima iš dalies pakeisti arba pratęsti jo galiojimą atsižvelgiant į šalies politinių įvykių raidą ir plano įgyvendinimo pažangą arba jos nebuvimą. 2012/0311 (NLE) Pasiūlymas TARYBOS SPRENDIMAS kuriuo pratęsiamas 2010 m. birželio 7 d. Sprendimo 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo galiojimo laikotarpis EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą Kotonu 2000 m. birželio 23 d.[4] ir peržiūrėtą Uagadugu (Burkina Fasas) 2010 m. birželio 22 d.[5] (toliau – AKR ir ES partnerystės susitarimas), ypač į jo 96 straipsnį, atsižvelgdama į Taryboje posėdžiavusių valstybių narių vyriausybių atstovų vidaus susitarimą dėl priemonių, kurių turi būti imtasi, ir tvarkos, kurios turi būti laikomasi, siekiant įgyvendinti AKR ir ES partnerystės susitarimą[6], ypač į jo 3 straipsnį, atsižvelgdama į Europos Komisijos pasiūlymą, pritarus Sąjungos vyriausiajai įgaliotinei užsienio reikalams ir saugumo politikai, kadangi: (1) 2010 m. birželio 7 d. Sprendimas 2010/371/ES[7] dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo priimtas, kad būtų įgyvendinamos atitinkamos priemonės atsižvelgiant į esminių šio AKR ir ES partnerystės susitarimo 9 straipsnio elementų pažeidimą; (2) šių priemonių taikymas 2011 m. gegužės 30 d. Tarybos sprendimu 2011/324/ES[8] buvo pratęstas iki 2011 m. gruodžio 6 d., o 2011 m. gruodžio 5 d. Tarybos sprendimu 2011/808/ES[9] šios priemonės buvo iš dalies pakeistos ir jų taikymas pratęstas iki 2012 m. gruodžio 5 d.; (3) nežiūrint didelės pažangos, visų pirma kuriant pereinamojo laikotarpio institucijas ir rinkimų srityje, pereinamojo laikotarpio veiksmų planas nebuvo visiškai įgyvendintas; (4) Sprendimo 2010/371/ES dabartinio taikymo laikotarpis baigiasi 2012 m. gruodžio 5 d. Parlamento rinkimai ir antrasis prezidento rinkimų turas numatyti 2013 m. liepos 3 d., todėl reikia pratęsti galiojančių atitinkamų priemonių taikymo trukmę, kol Taryba nuspręs, kad įvyko patikimi rinkimai ir Madagaskare atkurta konstitucinė tvarka, neatmetant galimybės per šį laikotarpį jas reguliariai peržiūrėti, PRIĖMĖ ŠĮ SPRENDIMĄ: 1 straipsnis Sprendimas 2010/371/ES, kurio galiojimas pratęstas Sprendimais 2011/324/ES ir 2011/808/ES, iš dalies keičiamas taip: 3 straipsnio antras sakinys pakeičiamas šiuo tekstu: „Jis galioja, kol Taryba nuspręs, kad įvyko patikimi rinkimai ir Madagaskare atkurta konstitucinė tvarka, neatmetant galimybės per šį laikotarpį priemones reguliariai peržiūrėti.“ 2 straipsnis Madagaskaro laikinajam prezidentui siunčiamas priede pateiktas rašto projektas. 3 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas PRIEDAS Briuselis,... RAŠTO LAIKINAJAM PREZIDENTUI PROJEKTAS Gerbiamasis Prezidente, Džiaugdamasi pažanga, pasiekta sprendžiant politinę krizę ir Madagaskaro politikams 2011 m. rugsėjo mėn. pasirašius veiksmų planą, kurio tikslas – išbristi iš krizės Madagaskare, 2011 m. gruodžio 5 d. Europos Sąjunga sušvelnino atitinkamas priemones, kurias 2010 m. birželio 7 d. Madagaskarui nustatė Taryba. Apie šį naują sprendimą Jums buvo pranešta 2011 m. gruodžio 8 d. raštu, kuriame išdėstytos sąlygos, kurių būtina laikytis, kad Europos Sąjunga imtųsi paramos pereinamajam laikotarpiui priemonių. Todėl per praėjusius metus Sąjunga įgyvendino paramos gyventojams ir rinkimams priemones, numatytas pirmiau minėtame rašte pateiktoje įsipareigojimų struktūroje. Atsižvelgiant į tai, kad veiksmų planas nebuvo visiškai įgyvendintas, o parlamento rinkimai ir antrasis prezidento rinkimų turas numatyti 2013 m. liepos 3 d., reikia toliau taikyti galiojančias atitinkamas priemones, nekeičiant sąlygų ir abipusių Europos Sąjungos bei Madagaskaro įsipareigojimų, kurie visiškai galioja tol, kol Sąjunga nustatys, kad buvo surengti patikimi rinkimai ir Madagaskare atkurta konstitucinė tvarka. Europos Sąjunga teikia didžiulę reikšmę AKR ir ES partnerystės susitarimo 9 straipsnio esminėms nuostatoms – žmogaus teisių užtikrinimui, demokratinėms institucijoms ir teisinei valstybei, todėl ragina Jus ir visas suinteresuotąsias veiksmų plano šalis dėti kuo daugiau pastangų siekiant nedelsiant įveikti politines kliūtis, kurios kol kas trukdo įgyvendinti veiksmų planą. Be to, Sąjunga Jus ragina toliau dėti visas pastangas, kad būtų sudarytos taikios politinės sąlygos 2013 m. gegužės ir liepos mėn. surengti patikimus rinkimus ir užbaigti pereinamąjį laikotarpį, kuriam pritaria Madagaskaro gyventojai ir kurį palaiko tarptautinė bendruomenė. Europos Sąjunga patvirtina savo įsipareigojimą toliau remti pereinamąjį laikotarpį ir jam pasibaigus nedelsiant imtis paramos priemonių, kurių taisyklės bus nustatytos palaikant politinį dialogą su Jūsų vyriausybe. Atitinkamos priemonės galės būti peržiūrėtos bet kuriuo metu, atsižvelgiant į teigiamą arba neigiamą Madagaskaro politinės padėties raidą. Pagarbiai Europos Sąjungos vardu Catherine ASHTON Andris PIEBALGS [1] OL L 169, 2010 7 3, p. 13. [2] OL L 146, 2011 6 1, p. 2. [3] OL L 324, 2012 12 7, p. 1. [4] OL L 317, 2000 12 15, p. 3. [5] OL L 287, 2010 11 4, p. 3. [6] OL L 317, 2000 12 15, p. 376. [7] OL L 169, 2010 7 3, p. 13. [8] OL L 146, 2011 6 1, p. 2. [9] OL L 324, 2012 12 7, p. 1.